**Neliniști de toamnă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Se-anunț-o toamnă lungă și mi-e frică

De seri ploioase, dimineți cu vânt,

De nopțile pustii ca un mormânt

Pe care scurm-alene o pisică.

Degeba-mbrac o mantie de ploaie,

Pe cap o șapcă fără cozoroc,

Că timpul curge-ncet și mă sufoc

Prăjind câte-o secundă în tigaie.

Trosneşte focu-n șemineu și joacă

O flacără desculță pe sofa

Și mă gândesc că poate-i umbra ta

Ce vrea cu mine toamna s-o petreacă.

- Septembrie mai poartă-n buzunare

Văratice parfumuri și licori,

Prin gene mustul poți să i-l strecori

Și suntem răsfățați cu-atâta soare

C-ai zice că nicicând n-au să mai vină

Neliniștile toamnei peste noi...

Se-ntoarce vara iarăși înapoi

Rostogolind un bulgăr de lumină.

Hai, vino la cules, din rodul viei

Să stoarcem iar al zeilor nectar

Și să gustăm pahar după pahar

Licoarea dulce-amar-a poeziei.

Ioan Grigoraș Liliana Trif